— Заўсёды кажу сваім работнікам, — падкрэслівае начальнік аддзела, — калі бачыце ў гуртках самадзейнасці здольных хлопцаў ці дзяўчат, дык працуйце з імі, заклікайце паступаць у навучальныя ўстановы сферы культуры. Наш аддзел заўсёды падтрымае маладых спецыялістаў. Летась было выпісана 12 такіх мэтавых накіраванняў. На Бярозаўшчыну ў 2009 годзе прыехалі шэсць маладых спецыялістаў, якія былі размеркаваны ў розныя ўстановы раёна. На жаль, ні службовых кватэр, ні інтэрната для культработнікаў няма ні ў горадзе, ні ў раёне. Маладыя спецыялісты вымушаны самі шукаць сабе жыллё там, куды іх накіравалі. І аддзел культуры ніяк не кампенсуе ім выдаткі па аплаце жылля.